Teknologian kehittämiskeskus Tekes aikoo rahoittaa kotimaista pelialaa lähivuosina muutamilla kymmenillä miljoonilla euroilla. Tavoitteena on tehdä Suomesta peli- ja viihdealan merkittävä kansainvälinen keskus.

Mistä on kyse? Tekes haluaa Suomesta pelialan keskittymän

Kehitystyöhön sijoitetaan miljoonia euroja

Kansainvälisesti jaossa on miljardien eurojen kasvava potti

Teknologian kehittämiskeskus Tekes antaa rahaa erityisesti start up- ja pk-yrityksille. Rahaa jaetaan Skene-ohjelman kautta.

Ohjelma jatkuu vuoden 2015 loppuun ja sen kokonaissumma on noin 70 miljoonaa euroa. Tekesin osuus rahoituspotista on noin 30 miljoonaa.

Rahoituksen tavoitteena on, että Suomeen syntyisi merkittävä peli- ja viihdeteollisuuden keskittymä. Lisäksi rahoituspaketin avulla yritetään saada suomalaisista alan yrityksistä yksittäisten pelin sijaan irti systemaattisesti menestystarinoita.

Tekesin ohjelmaa ei rajata vain viihdepeleihin, vaan myös palvelujen kehittämiseen. Tekes uskoo myös, että pelit ja simulaatiot voivat tulevaisuudessa olla osa koulujen oppimateriaalia ja yritysten koulutusta sekä valmennusta.

Miljardien potti jaossa

Maailmanlaajuisesti pelialan arvo oli viime vuonna selvästi yli 50 miljardia euroa. Määrä on vahvassa kasvussa muun muassa mobiilipelaamisen yleistymisen myötä.

Summat ovat suuria myös Suomessa. Pelit olivat viime vuonna 165 miljoonan euron potilla maamme merkittävin kulttuuriviennin ala.